Kunswerk van ontblote Zuma het land aan’t gonsDie veelbesproke kunswerk van kunstenaar Brett Murray. Foto gesensor. Die ANC is woedend oor ŉ kunstenaar se kunswerk wat president Jacob Zuma ‘ontbloot’ en het hul regspan gevra om die howe te nader om die kunstenaar te dwing om die kunswerk te verwyder en alle promosiemateriaal daaroor te vernietig. Die kunswerk is geskep deur Brett Murray, ‘n kunstenaar van Kaapstad, en word tans in die Goodman Galery in Johannesburg uitgestal. Die uitstalling se tema is Hail to the Thief II. Die kunswerk beeld Zuma uit met ŉ oop gulp en sy privaatdele ontbloot en is reeds vir R136 000 verkoop. “Die ANC is woedend en ontwaardig oor die onsmaaklike en aanstootlike manier waarop die president uitgebeeld word. Die sogenaamde kunswerk krenk die beeld en waardigheid van nie net die president van die ANC nie, maar ook die president van die land. Sy menswees word deur die kunswerk afgekraak. Ons is van mening dat die onsmaaklike uitbeelding sy individuele konstitusionele reg tot waardigheid skaad. Die ANC glo in die vryheid van die pers en kunstenaarsvryheid, maar hierdie vulgêre uitbeelding maak misbruik van dié vryheid en is lasterlik,” het hulle Donderdag in ŉ verklaring gesê. Murry het tydens ŉ onderhoud met ŉ dagblad gesê: “Die vraag wat almal my vra, is: ‘Is jy nie bang nie?’. Ek het nie eens daaraan gedink om bang te wees nie. Moes ek? Is dit deel van die gemeenskaplike bewussyn dat ons nie ons leiers kan kritiseer nie?”